Марко Ганчев
Към лошия, когато заминава

chitanka.info

Към лошия, когато заминава,

ний ставаме добри полека-лека,

защото малко сенки очертава

на спомените светлината мека.

Не искам зъл това да наблюдавам.

И мене много ми се ще да мога

великодушно всичко да прощавам

и да постигна равенство със Бога.

И мъча се, но дяволът ме дебне.

Не може вече да ми стане мил

човекът, който даже с много дребни

обиди нявга ме е унизил.

Дотука се простира мойта воля.

Потъпкана ли ми е гордостта,

не давам прошка, а за прошка моля:

— Простете ми, не мога да простя.

1966

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.